P r e d k l a d a c i a   s p r á v a

k návrhu na vypovedanie Dohody medzi vládou Československej socialistickej republiky a vládou Zambijskej republiky o spolupráci  v oblasti zdravotníctva a lekárskych vied, podpísanej v Prahe  dňa  18. júna 1987

Dvojstranné zmluvné vzťahy medzi Slovenskou republikou a Zambiou v oblasti zdravotníctva upravuje Dohoda medzi vládou Československej socialistickej republiky a vládou Zambijskej republiky o spolupráci  v oblasti zdravotníctva a lekárskych vied (č.48/1989 Zb.), ktorá nadobudla platnosť od 1. júna 1988.
Dohoda obsahuje článok 11 bod 4, ktorý uvádza, že „nevyhnutné liečenie pri akútnom ochorení alebo úraze občanov podľa článku 9 ods. 2 tejto Dohody sa bude poskytovať bezplatne“.   Plnenie uvedeného článku Dohody zaťažuje štátny rozpočet Slovenskej republiky (kapitolu MZ SR).
Vzhľadom  na zásadné sociálne, politické a ekonomické zmeny v Slovenskej republike, ako aj vzhľadom na prebiehajúce reformy v rezorte zdravotníctva a zmeny v systéme poskytovania aj financovania zdravotnej starostlivosti, je pre Slovenskú republiku ďalej neúnosné poskytovať občanom Zambie zdravotnú starostlivosť bezplatne, t.j. hradiť jej náklady zo štátneho rozpočtu SR, preto MZ SR postupne vypovedáva medzinárodné dokumenty tohto charakteru. Na ilustráciu uvádzame, že v roku 2001 predstavovali náklady na uhradenie lekárskej starostlivosti na základe medzinárodných zmlúv obsahujúcich články o poskytovaní bezplatnej lekárskej starostlivosti čiastku 2.851 322 Sk, ktorá musela byť ministerstvom uhradená.
Dohodu možno vypovedať v päťročných intervaloch, šesť mesiacov pred uplynutím cyklu,  t.j. do 30.11. 2002.
	Na základe uvedených skutočností Ministerstvo zdravotníctva Slovenskej republiky predkladá vláde Slovenskej republiky návrh na vypovedanie Dohody medzi vládou Československej socialistickej republiky a vládou Zambijskej republiky o spolupráci  v oblasti zdravotníctva a lekárskych vied, podpísanej v Prahe dňa 18.  júna 1987 vo vzájomných vzťahoch medzi Slovenskou republikou a Zambijskou republikou.
	Vypovedanie horeuvedenej Dohody nemá nijaký environmentálny vplyv, vplyv na zamestnanosť, ani negatívny dopad na štátny rozpočet.